Mawu nibɔ níhi nɛ ngɛ hiɔwe ngɛ e yi jee, nɛ a ngɛ e nine nya ní tsumi kpo jee.—La 19:1.
Mwɔnɛ ɔ, Yehowa ha nɛ wa le e he sanehi fuu, kɛ e yi mi tomi, wa le níhi nɛ e bɔ, nɛ wa le e Munyu ɔ mi hulɔ. Je ɔ woɔ nihi he wami kaa a ya sukuu kɛ ya tsitsaa, se behi fuu ɔ, lɔ ɔ ha we nɛ nihi nɛ a ná suɔmi kɛ ha Mawu hu. Se pi nile pɛ kɛkɛ nɛ Yehowa suɔ kaa wa ná, mohu ɔ, e suɔ kaa e maa ye bua wɔ nɛ wa ná juɛmi hulɔ. E suɔ kaa waa ngɔ níhi nɛ wa kase ɔ kɛ tsu ní nɛ wɔ nitsɛmɛ wa ná he se, konɛ wa kɛ ye bua ni kpahi. (Abɛ 4:5-7) Kaa nɔ hyɛmi nɔ́ ɔ, e suɔ nɛ waa fiɛɛ “anɔkuale ɔ” kɛ tsɔɔ nihi nɛ waa ye bua mɛ konɛ a he a yi wami. (1 Tim. 2:4) Wa suɔ Yehowa kɛ wa nyɛmi nɔmlɔ, enɛ ɔ he ɔ, wa bɔɔ mɔde kaa wa maa tsɔɔ nihi fuu Mawu Matsɛ Yemi ɔ he ní, kɛ níhi nɛ e maa pee ha adesahi.
Nɔ́ tsuaa nɔ́ nɛ ngɛ ngmami ɔmɛ a mi ɔ, a ngma konɛ a kɛ tsɔɔ wɔ ní.
Eliya ya je si himi enuɔ komɛ a mi, nɛ ngɛ kulaa mi ɔ, e tsɔɔ kaa e ngɛ hɛ kɛ nɔ fɔmi nɛ mi wa ngɛ Yehowa mi. Mo susu si himi nɛ e ya je mi ɔ he nɛ o hyɛ. (1) Benɛ Eliya de Matsɛ Ahab ke Yehowa ma ha sapu maa ye ɔ, Eliya de kɛ nɔ mi mami ke: ‘Be abɔ nɛ Yehowa Israel Mawu ɔ ngɛ nɛ ɔ, bɔ́, aloo hiɔmi be nɛe ngɛ hiɛmi nɛ ɔ kɛ yaa si be nɛ ma tsɔɔ.’ (1 Ma. 17:1) (2) Eliya he ye kaa Yehowa ma ha e kɛ ni kpahi a hiami ní ngɛ sapu be ɔ mi. (1 Ma. 17:4, 5, 13, 14) (3) Eliya ngɛ nɔ mi mami hu kaa, Yehowa ma nyɛ ma tle yalɔyo ko binyumu nɛ gbo ɔ si. (1 Ma. 17:21) (4) E ngɛ hemi kɛ yemi nɛ mi wa kaa Yehowa ma ha la ma ba sã e we afɔle ɔ ngɛ Karmel Yoku ɔ nɔ. (1 Ma. 18:24, 37) (5) Loko hiɔmi maa nɛ po ɔ, Eliya kɛ nɔ mi mami de Ahab ke: “Yaa nɛ o ya ye ní nɛ o nu ní, ejakaa i nu nɛ hiɔmi ngɛ sie kɛ ma.” (1 Ma. 18:41) Níhi a si kpami nɛ ɔmɛ nɛ wa susu a he ɔ ma nyɛ ma ha nɛ wa bi wa he ke, ‘Anɛ imi hu, ye hemi kɛ yemi ɔ mi wa kaa Eliya nɔ́ ɔ lo?’ w15 10/15 2:4, 5
Mo susu ní nɛ ɔmɛ a he.—1 Tim. 4:15, NW.
Gbi nɛ wa nyɛɔ tuɔ ɔ ji nike ní nɛ je Yehowa ngɔ. (La 139:14; Kpoj. 4:11) E ha wɔ nike ní kpa ko hu nɛ ha nɛ wa je ekpa ngɛ lohwehi a he. ‘Mawu bɔ nɔmlɔ ngɛ e subai nɔ.’ Wɔ nitsɛmɛ wa ma nyɛ maa hla nɔ́ nɛ wa suɔ kaa wa maa pee. Nɛ waa kɛ gbi nɛ wa nyɛɔ tuɔ ɔ ma nyɛ ma je Yehowa yi. (1 Mose 1:27) Yehowa ha wɔ Baiblo ɔ konɛ waa le bɔ nɛ wa ma plɛ kɛ sɔmɔ lɛ ha nɛ wa je e yi. A pee Baiblo mluku ɔ aloo e fã ko ngɛ gbihi nɛ hiɛ pe 2,800 mi. Ke wa pueɔ wa yi mi tɛ ngɛ níhi nɛ Baiblo ɔ deɔ ɔ a he ɔ, wa ma nyɛ ma susu níhi a he kaa bɔ nɛ Mawu peeɔ ɔ. (La 40:5; 92:5; 139:17) Ke wa susuɔ níhi a he kaa Yehowa a, wa ma ná juɛmi, nɛ lɔ ɔ ma ha wa ma ná neneene wami (2 Tim. 3:14-17) Ke nɔ ko ngɛ e yi mi tɛ puee ngɛ nɔ́ ko he ɔ, lɔ ɔ tsɔɔ kaa nɔ ɔ kɛ e juɛmi ma jamɛ a nɔ́ ɔ nɔ, nɛ e susuɔ nɔ́ ɔ he kɛ yaa tsitsaa. (La 77:12; Abɛ 24:1, 2) Ke wa pueɔ wa yi mi tɛ ngɛ níhi nɛ wa kaseɔ ngɛ Yehowa kɛ Yesu a he ɔ he ɔ, wa náa he se wawɛɛ.